Die Curriebeker se Eerste Liga word op die vooraand van dié reeks deur ’n krisis in die gesig gestaar met die Luiperds Rugbyunie wat aangedui het dat hy sommige van sy wegwedstryde nie sal kan eerbiedig nie.
Die Luiperds het voorts in ’n verklaring gesê hul o.19- en o.21-spanne sal ook nie hul wegwedstryd-verpligtinge in die Oos-Kaap of Wes-Kaap kan nakom nie.
“Alhoewel die Luiperds deurentyd al die moontlike doen in ’n poging om dié bepalings steeds na te kom, is ons posisie tans van so aard dat dit nie moontlik sal wees nie,” het die unie in ’n verklaring gesê.
Daar word verneem dat die ander unies in die Eerste Liga wel al hul wegwedstryde sal eerbiedig, maar hulle gaan ook gebuk onder ’n erge geldtekort.
Die Griffons het ook onlangs aangekondig dat hulle in ’n poging om geld te bespaar, beplan om hul spelers vir slegs agt maande van die jaar te kontrakteer.